Gewapende bende beroof taverne in Kakamas | Netwerk24
Deur Anena Burger 12 April 2021 22:00
Kol. Mashay Gamieldien, polisiewoordvoerder, sê die rowers, wat glo met gewere en handwapens gewapen was, het omstreeks 13:30 op CJ's Tavern toegeslaan.
Drie mans het na bewering buite die taverne gesit en drink terwyl 'n vierde man elders gesit het.
'n Vyfde man het met 'n sak by die kroeg ingeloop en 'n wapen uitgeruk, waarna hy die deur toegestoot het.
Die vier ander verdagtes het opgestaan toe die vyfde verdagte by die deur in is, hom gevolg en geëis dat 'n werknemer en twee klante in die kroeg hul selfone op die tafels neersit.
Gamieldien sê die mans het 'n houer met 'n onbekende bedrag geld asook drank gegryp en met 'n wit Toyota Hilux-dubbelkajuitbakkie in die rigting van Augrabies gevlug.
'n Nommerplaat met 'n Vrystaatse registrasienommer, wat vervals blyk te wees, het glo van die voertuig geval.
Gamieldien sê die polisie in Kakamas ondersoek die voorval en vra dat enigeen met inligting die polisie by 082 300 3228 bel.
"Ons vra die publiek se hulp om die roofbende so gou moontlik aan te keer."
Gamieldien het ook gewaarsku dat die publiek nie die mans moet konfronteer nie, aangesien hulle gewapen is.